Pertempuran Sungai Bạch Đằng (938)

Pertempuran Sungai Bạch Đằng berlaku pada tahun 938, berhampiran Teluk Hạ Long di utara Vietnam. Pasukan tentera wilayah Tĩnh Hải quân yang diperintah oleh orang Viet di bawah pimpinan Ngô Quyền, berjaya menewaskan tentera penceroboh dari negeri China Han Selatan. Kemenangan ini menamatkan Zaman Penguasaan Utara Ketiga (iaitu tempoh Vietnam diperintah oleh China).

Peristiwa ini dianggap sebagai titik perubahan besar dalam sejarah Vietnam, kerana ia menandakan berakhirnya penguasaan China dan bermulanya semula kemerdekaan Vietnam sebagai sebuah negara yang diperintah oleh orang Viet sendiri.

 Latar belakang 
Pada Oktober 930, negeri China Han Selatan, sebuah kerajaan di selatan China semasa zaman Lima Dinasti dan Sepuluh Kerajaan, melancarkan serangan ke atas wilayah Jinghai, yang ketika itu merupakan sebuah kerajaan kecil orang Viet di bawah pemerintahan keluarga Khúc. Pemimpin keluarga Khúc, Khúc Thừa Mỹ telah ditawan oleh Maharaja Han Selatan, Maharaja Liu Yan.

Pada tahun 931, seorang jeneral tempatan bernama Dương Đình Nghệ mengumpulkan tentera seramai 3,000 orang pengikut setia dan berjaya mengusir pasukan Han Selatan keluar dari sempadan wilayah Jinghai.

Pada tahun 937, Đình Nghệ telah dibunuh oleh seorang pegawai tentera bernama Kiều Công Tiễn. Menantu Đình Nghệ yang juga merupakan jeneralnya, Ngô Quyền kemudian menggerakkan tenteranya untuk menjatuhkan Kiều Công Tiễn. Dalam keadaan terdesak, Công Tiễn meminta bantuan daripada Maharaja Liu Yan.

Maharaja Liu Yan menghantar puteranya, Liu Hongcao sebagai ketua armada ekspedisi yang belayar ke Teluk Tonkin dan masuk ke pedalaman melalui Sungai Bạch Đằng. Maharaja Liu Yan sendiri mengetuai satu lagi pasukan yang menyusul di belakang armada puteranya.

 Pertempuran 
Pada akhir tahun 938, armada Han Selatan yang dipimpin oleh Liu Hongcao bertembung dengan armada Ngô Quyền di pintu masuk Sungai Bạch Đằng. Armada Han Selatan terdiri daripada kapal-kapal perang laju, setiap satu membawa kira-kira 50 orang iaitu 20 kelasi, 25 askar, dan 2 pemanah silang.

Ngô Quyền dan pasukannya telah menanam pancang-pancang besar berhujung besi tajam di dasar sungai. Apabila air pasang, pancang-pancang itu tenggelam dan tidak kelihatan di bawah air. Ketika armada Han Selatan memasuki muara sungai, pasukan Viet dengan perahu-perahu kecil menyerang secara gangguan, lalu memancing kapal musuh supaya mengejar ke hulu sungai.

Apabila air mula surut, pasukan Ngô Quyền melancarkan serangan balas dan menolak armada musuh kembali ke arah laut. Kapal-kapal Han Selatan tersangkut dan tidak dapat bergerak kerana terlanggar pancang-pancang tersebut. Akibatnya, separuh daripada tentera Han Selatan terbunuh atau lemas, termasuk Liu Hongcao sendiri. Apabila berita kekalahan itu sampai kepada Maharaja Liu Yan yang berada di laut, baginda segera berundur pulang ke Guangzhou.

 Kesan 
Pada musim bunga tahun 939, Ngô Quyền mengisytiharkan dirinya sebagai raja dan memilih bandar Cổ Loa sebagai ibu kota. Pertempuran ini sering dianggap sebagai detik di mana sejarah Vietnam benar-benar bermula sebagai sebuah negara merdeka, kerana wilayah Jinghai mencapai kemerdekaan secara de facto (hakikatnya bebas).

 Legasi 
Pada tahun 1288, Panglima Tertinggi Putera Trần Quốc Tuấn, yang terinspirasi oleh Ngô Quyền, menggunakan taktik yang sama menentang Dinasti Yuan dalam Pertempuran Sungai Bạch Đằng (1288). Pertempuran ini menjadi kemenangan besar bagi Đại Việt dan merupakan salah satu pertempuran besar terakhir dalam pencerobohan Mongol ke atas Vietnam.

Kedua-dua pertempuran ini dianggap secara meluas sebagai antara kemenangan paling gemilang dalam sejarah Vietnam.

 Lihat juga 
 Pertempuran Sungai Bạch Đằng (1288)

 Catatan 

 Bilbiografi 











 Pautan luar 
 Xa Bach Dang Dong Hung Thai Binh Viet Nam

Category:Dinasti Ngô
Bạch Đằng
Category:Pertempuran melibatkan Han Selatan
Category:938
Category:Sejarah Vietnam
Category:Hubungan China–Vietnam